Toj eqꞌela chi us keꞌrisi li Jesús rikꞌin laj Caifás ut keꞌxkꞌam saꞌ li naꞌajej li naraqok wiꞌ aatin laj Pilato li awabꞌej aj Roma.
Ebꞌ li nekeꞌtaqlan saꞌ xbꞌeenebꞌ laj judío inkꞌaꞌ keꞌok saꞌ li rochoch laj Pilato xbꞌan naq aꞌan maawaꞌ aj judío.
Wi ta keꞌok saꞌ rochoch junaq maawaꞌ aj judío,
keꞌxmux raj ribꞌ saꞌ li xpaabꞌaalebꞌ.
Xbꞌan naq keꞌraj waꞌak re li ninqꞌe Pascua,
inkꞌaꞌ keꞌru chi ok saꞌ li kabꞌ aꞌan.
Xbꞌan naq inkꞌaꞌ keꞌok saꞌ li kabꞌ,
laj Pilato kiꞌel chirix kabꞌ ut kixye rehebꞌ:
—¿Kꞌaꞌru xmaak li wiinq aꞌin naq xexchal chixjitbꞌal?
chan rehebꞌ.
Keꞌchaqꞌok ut keꞌxye re:
—Wi ta maakꞌaꞌ xmaak,
inkꞌaꞌ raj xqakꞌam chaq aawikꞌin re naq tatraqoq aatin saꞌ xbꞌeen,
chankebꞌ.
Laj Pilato kixye rehebꞌ:
—Kꞌamomaq laaꞌex ut raqomaq aatin saꞌ xbꞌeen joꞌ naxye saꞌ leechaqꞌrabꞌ laaꞌex,
chan.
Ebꞌ laj judío keꞌxye re:
—Moko kꞌebꞌil ta qaleseens laaꞌo aj judío naq taqakamsi junaq kristian,
chankebꞌ.
Rikꞌin aꞌin kitzꞌaqlok ru li kixye li Jesús chanru naq taakamsiiq.
Laj Pilato kiꞌok wiꞌchik saꞌ li naꞌajej li naraqok wiꞌ aatin.
Kixbꞌoq li Jesús rikꞌin ut kixye re:
—¿Ma laaꞌat li xreyebꞌ laj judío?
chan re.
Li Jesús kixye re:
—¿Ma saꞌ aachꞌool xꞌala li xaye,
malaj jalan xyehok aawe li xaye?
chan.
Laj Pilato kixye re:
—¿Ma laaꞌin ta bꞌiꞌ aj judío?
Ebꞌ laawech tenamitil rochbꞌenebꞌ li xbꞌeenil aj tij,
aꞌanebꞌ li xeꞌqꞌaxtesin aawe saꞌ wuqꞌ.
Ye we kꞌaꞌru aamaak,
chan.
Li Jesús kixye re:
—Lin wankil laaꞌin maawaꞌ re saꞌ ruchichꞌochꞌ.
Wi ta laaꞌin tintaqlaanq arin saꞌ ruchichꞌochꞌ,
ebꞌ li nekeꞌtaaqen we teꞌpletiq raj re inkolbꞌal chiruhebꞌ li nekeꞌkꞌamok bꞌe chiruhebꞌ laj judío.
Abꞌanan lin wankil laaꞌin maawaꞌ re saꞌ ruchichꞌochꞌ,
chan.
Laj Pilato kixye re:
—Laaꞌat rey chi joꞌkanan.
— Li Jesús kixye re:
—Yaal li xaye naq laaꞌin rey.
Aꞌan aj e naq kinchal chi yoꞌlaak arin saꞌ ruchichꞌochꞌ re xchꞌolobꞌankil li xyaalal.
Ut chixjunilebꞌ li nekeꞌraj xnawbꞌal li xyaalal,
nekeꞌrabꞌi li kꞌaꞌru ninye,
chan.
Laj Pilato kixye:
—Ut,
¿kꞌaꞌru li xyaalal?
— Ut koo wiꞌchik rikꞌinebꞌ laj judío ut kixye rehebꞌ:
—Maa jun xmaak li wiinq aꞌin nintaw.
Laaꞌex kꞌaynaqex naq naꞌachꞌabꞌaak junaq li preex saꞌ li ninqꞌe Pascua.
¿Ma teeraj naq tinwachꞌabꞌ cheeru leerey laaꞌex aj judío?
chan laj Pilato.
Ebꞌ aꞌan keꞌxjap re ut keꞌxye:
—Inkꞌaꞌ.
Maawachꞌabꞌ li wiinq aꞌan.
Achꞌabꞌ laj Barrabás,
chankebꞌ.
Laj Barrabás,
aꞌan jun aj eelqꞌ.